《雉子斑》
清代·缪慧远

雉子斑兮，其羽煌煌。雄雌朝飞，阡陌相将。十步一啄，载飞载藏。

谁为祸枢，体负文章。南山媒翳，北山罗张。樊笼既入，形容无光。

恭承嘉惠，食以稻粱。尔虽小物，耿介莫当。局促一世，生不如亡。

微命既释，感恩未央。迟迟春日，膏泽徜徉。愿同黄雀，衔环君旁。

作者简介：缪慧远，字子长，吴县人。顺治丁亥进士，官寿阳知县。有《宁斋诗集》。